Document ID: 32015R0079

REGOLAMENT TA' IMPLIMENTAZZJONI TAL-KUMMISSJONI (UE) 2015/79
tat-18 ta' Diċembru 2014
li jemenda r-Regolament ta' Implimentazzjoni Nru 680/2014 li jistabbilixxi standards tekniċi ta' implimentazzjoni fir-rigward tar-rappurtar superviżorju ta' istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill fir-rigward ta' interess ta' garanzija tal-assi, mudell ta' punt uniku tad-dejta u r-regoli dwar il-valutazzjoni
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (1) u b'mod partikolari l-ewwel u r-raba subparagrafu tal-Artikolu 99(5) tiegħu,
Billi:
(1)
Ir-rappurtar informazzjoni konsistenti, preċiża u komparabbli dwar l-interess ta' garanzija tal-assi skont ir-Regolament ta' Implimentazzjoni tal-Kummissjoni (UE) Nru 680/2014 (2) huwa element essenzjali biex jinkiseb għarfien dwar il-pożizzjoni ta' finanzjament ta' istituzzjonijiet.
(2)
Ir-rappurtar dwar l-interess ta' garanzija tal-assi għandu jkun ibbażat fuq kunċetti eżistenti ta' rappurtar rigward rappurtar prudenzjali u ta' kontabbiltà fuq entrati tal-karta bilanċjali sa fejn hu possibbli sabiex jiġi minimizzat il-piż ta' implimentazzjoni u ta' rappurtar għall-istituzzjonijiet.
(3)
B'konformità mal-prinċipju tal-proporzjonalità, istituzzjonijiet iżgħar li ma jkollhomx livelli sinifikanti ta' interess ta' garanzija tal-assi ma għandhomx ikunu soġġetti għal rekwiżiti ddettaljati ta' rappurtar li huma applikati għal istituzzjonijiet akbar.
(4)
Ir-rekwiżiti ta' rappurtar għandhom ikejlu kull forma ta' interess ta' garanzija tal-assi inklużi l-interess ta' garanzija kontinġenti, peress li dan huwa ta' importanza vitali bħala riskju materjali għall-profili ta' likwidità u ta' solvenza tal-istituzzjonijiet, speċjalment għall-istituzzjonijiet b'livelli sinifikanti ta' interess ta' garanzija tal-assi.
(5)
Istituzzjonijiet li joħorġu bonds koperti kif imsemmi fl-ewwel subparagrafu tal-Artikolu 52(4) tad-Direttiva 2009/65/KE tal-Parlament Ewropew u tal-Kunsill (3) għandhom jirrappurtaw informazzjoni rigward l-interess ta' garanzija ta' dawk l-assi.
(6)
Sabiex jiġi żgurat li r-rappurtar superviżorju dwar fondi proprji u rekwiżiti ta' fondi proprji, informazzjoni finanzjarja, telf li ġej minn self kollateralizzat permezz ta' proprjetà immobbli, skoperturi kbar, il-proporzjon tal-ingranaġġ, likwidità u l-interess ta' garanzija tal-assi jitwettaq b'mod uniformi, u biex tiġi żgurata dejta ta' superviżjoni komuni ta' kwalità u preċiżjoni għolja, l-attributi stipulati fit-tabelli ta' rappurtar obbligatorju pprovduti fl-Annessi I, III, IV, VI, VIII, X, XII u XVI tar-Regolament ta' Implimentazzjoni (UE) Nru 680/2014 għandhom jiġu trasformati f'mudell ta' punt uniku tad-dejta.
(7)
Il-mudell ta' punt uniku tad-dejta għandu jikkonsisti f'rappreżentazzjoni strutturata ta' punti tad-dejta, u jidentifika l-ideat kummerċjali rilevanti kollha għall-finijiet ta' rapportar ta' sorveljanza uniformi u għandu jkollu l-elementi kollha tal-ispeċifikazzjonijiet tekniċi relevanti meħtieġa għal aktar żvilupp ta' soluzzjonijiet uniformi ta' rappurtar tal-IT.
(8)
Sabiex titħares il-kwalità, il-konsistenza u l-akkuratezza ta' oġġetti tad-dejta rrappurtati mill-istituzzjonijiet lill-awtoritajiet kompetenti dwar fondi proprji u rekwiżiti ta' fondi proprji, l-informazzjoni finanzjarja, it-telf li ġej minn self kollateralizzat permezz ta' proprjetà immobbli, skoperturi kbar, il-proporzjon ta' lieva finanzjarja, il-likwidità u garanzija tal-assi, l-attributi għandhom ikunu soġġetti għal regoli ta' validazzjoni komuni.
(9)
Minħabba n-natura tagħhom, ir-regoli ta' validazzjoni u d-definizzjonijiet tal-punti tad-dejta huma aġġornati b'mod regolari sabiex jiġi żgurat li jikkonformaw, f'kull ħin, mar-rekwiżiti applikabbli regolatorji, analitiċi u tat-teknoloġija tal-informatika. Madankollu, iż-żmien attwalment meħtieġ sabiex jiġi adottat u ppubblikat il-mudell tal-punt uniku tad-dejta u r-regoli ta' validazzjoni fid-dettall ifisser li mhuwiex possibli li jsiru l-modifiki biżżejjed malajr u fil-ħin b'mod li jkun żgurat rappurtar ta' sorveljanza permanenti u uniformi fl-Unjoni. Għalhekk, il-mudell dettaljat tal-punt tad-dejta stipulat fl-Anness XIV għar- Regolament ta' Implimentazzjoni (UE) Nru 680/2014 u r-regoli dettaljati ta' validazzjoni stabbiliti fl-Anness XV ta' dak ir-Regolament għandu jiġi sostitwit minn kriterji kwalitattivi stretti għal mudell uniku tal-punt tad-dejta u r-regoli ta' validazzjoni li se jiġu ppubblikati b'mod elettroniku mill-Awtorità Bankarja Ewropea fuq il-websajt tagħha.
(10)
Dan ir-Regolament huwa bbażat fuq l-abbozz tal-istandards tekniċi ta' implimentazzjoni ppreżentat mill-Awtorità Bankarja Ewropea lill-Kummissjoni.
(11)
L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqhom huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Bankarji Konċernati stabbilit b'konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (4).
(12)
Sabiex l-istituzzjonijiet u l-awtoritajiet kompetenti jkollhom biżżejjed żmien biex jimplimentaw ir-rekwiżiti ta' dan ir-Regolament b'mod li jipproduċu dejta ta' kwalità għolja, l-ewwel data ta' referenza tar-rapportar għandha tkun il-31 ta' Diċembru 2014 għall-istituzzjonijiet kollha.
(13)
Għaldaqstant, ir-Regolament ta' Implimentazzjoni (UE) Nru 680/2014 għandu jiġi emendat skont dan,
ADOTTAT DAN IR-REGOLAMENT:
Artikolu 1
Ir-Regolament ta' Implimentazzjoni (UE) Nru 680/2014 huwa emendat kif ġej:
1.
fl-Artikolu 1, jiżdied il-punt (f) li ġej:
“(f)
l-interess ta' garanzija tal-assi skont l-Artikolu 100 tar-Regolament (UE) Nru 575/2013”
;
2.
jiddaħħal il-Kapitolu 7a li ġej:
“KAPITOLU 7 a
IL-FORMAT U L-FREKWENZA TAR-RAPPURTAR DWAR L-INTERESS TA' GARANZIJA TAL-ASSI FUQ BAŻI INDIVIDWALI U KONSOLIDATA
Artikolu 16a
Il-format u l-frekwenza tar-rappurtar dwar l-interess ta' garanzija tal-assi fuq bażi individwali u konsolidata
1. Sabiex jirrappurtaw informazzjoni dwar l-interess ta' garanzija tal-assi b'konformità mal-Artikolu 100 tar-Regolament (UE) Nru 575/2013 fuq bażi individwali u konsolidata, l-istituzzjonijiet jissottomettu l-informazzjoni speċifikata fl-Anness XVI għal dan ir-Regolament skont l-istruzzjonijiet stabbiliti fl-Anness XVII għal dan ir-Regolament.
2. L-informazzjoni msemmija fil-paragrafu 1 tiġi ppreżentata skont l-ispeċifikazzjonijiet li ġejjin:
(a)
l-informazzjoni speċifikata fil-Partijiet A, B u D tal-Anness XVI tiġi rrappurtata fuq bażi trimestrali;
(b)
l-informazzjoni speċifikata fil-Parti C tal-Anness XVI bi frekwenza annwali;
(c)
l-informazzjoni speċifikata fil-Parti E tal-Anness XVI bi frekwenza semi-annwali;
3. L-istituzzjonijiet mhumiex meħtieġa jirrappurtaw l-informazzjoni fil-Partijiet B, C jew E tal-Anness XVI ladarba kull waħda mill-kundizzjonijiet li ġejjin tkun issodisfata:
(a)
l-istituzzjoni jkollha assi totali, ikkalkulati b'konformità mal-pargrafu 10 tal-punt 1.6 tal-Anness XVII, ta' inqas minn EUR 30 biljun;
(b)
il-livell ta' interess ta' garanzija tal-assi tal-istituzzjoni, kif ikkalkulat b'konformità mal-paragrafu 9, tal-punt 1.6 tal-Anness XVII, ikun inqas minn 15 %
4. L-istituzzjonijiet huma meħtieġa jirrappurtaw l-informazzjoni fil-Parti D tal-Anness XVI meta joħorġu l-bonds imsemmija fl-ewwel subparagrafu tal- Artikolu 52(4) tad-Direttiva 2009/65/KE tal-Parlament Ewropew u tal-Kunsill. (*)
(*) Id-Direttiva 2009/65/KE tal-Parlament Ewropew u tal-Kunsill tat-13 ta' Lulju 2009 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-impriżi ta' investiment kollettiv f'titoli trasferibbli (UCITS) (ĠU L 302, 17.11.2009, p. 32).”" 						
;
3.
fl-Artikolu 17, il-paragrafu 1 huwa sostitwit b'dan li ġej:
“1. L-istituzzjonijiet jissottomettu l-informazzjoni msemmija f'dan ir-Regolament f'formati u rappreżentanzi tal-iskambju tad-dejta speċifikati mill-awtoritajiet kompetenti, billi jirrispettaw id-definizzjonijiet inklużi fil-mudell ta' punt uniku tad-dejta speċifikat fl-Anness XIV u regoli dwar il-validazzjoni msemmija fl-Anness XV kif ukoll l-ispeċifikazzjonijiet li ġejjin:
(a)
informazzjoni mhux meħtieġa jew mhux applikabbli ma għandhiex tiġi inkluża fi preżentazzjoni ta' dejta;
(b)
il-valuri numeriċi jiġu ppreżentati bħala fatti skont dan li ġej:
(i)
punti ta' dejta bit-tip ta' dejta ‘Monetarja’ jiġu rrapurtati bl-użu minimu ta' preċiżjoni ekwivalenti għal eluf ta' unitajiet;
(ii)
punti ta' dejta bit-tip ta' dejta ‘Perċentwali’ jiġu espressi bħala unità b'minimu ta' preċiżjoni ekwivalenti għal erba' ċifri deċimali;
(iii)
punti ta' dejta bit-tip ta' dejta ‘Integer’ jiġu rrapurtati billi ma jintużawx deċimali u preċiżjoni ekwivalenti għal unitajiet.”
;
4.
fl-Artikolu 18, jiżdied ir-raba' paragrafu li ġej:
“Fir-rigward ta' informazzjoni li għandha tiġi rappurtata skont l-Artikolu 16a, l-ewwel data ta' referenza għar-rappurtar hija l-31 ta' Diċembru 2014.”
;
5.
fl-Artikolu 19, jiżdied il-ħames paragrafu li ġej:
“l-Artikolu 16a japplika mill-1 ta' Diċembru 2014.”
;
6.
L-Annessi XIV u XV jinbidlu bit-test fl-Anness I għal dan ir-Regolament;
7.
L-Annessi XVI u XVII jiżdiedu kif stabbilit rispettivament fl-Annessi II u III għal dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Diċembru 2014.

Labels: 3
12
7
2